L-“Għan Globali: Ningħaqdu għall-ġejjieni tagħna” — is-summit li jappella għall-wegħdiet ta' donazzjoni organizzat illum mill-Kummissjoni Ewropea u mill-organizzazzjoni Global Citizen — immobilizza € 6.15 biljun f'finanzjament addizzjonali bħala għajnuna fl-iżvilupp u fl-iżgurar ta' aċċess ekwu għall-vaċċini, it-testijiet u t-trattamenti tal-coronavirus. Il-flus miġbura se jkunu qed jappoġġjaw ukoll l-irkupru ekonomiku fl-aktar reġjuni u komunitajiet fraġli tad-dinja. Dan l-ammont jinkludi wegħda ta' donazzjoni ta' €4.9 biljun mill-Bank Ewropew tal-Investiment, fi sħubija mal-Kummissjoni Ewropea, u €485 miljun imwiegħda mill-Istati Membri tal-UE. Dan iwassal biex it-total li nġabar mill-maratona ddedikata għal wegħdiet ta' donazzjonijiet li jmorru għar-Rispons Globali għall-Coronavirus, imnedija mill-President tal-Kummissjoni Ewropea Ursula von der Leyen fl-4 ta' Mejju, issa laħaq il-€ 15.9 biljun. Fis-Summit ħadu sehem 40 gvern u lkoll ikkommettew ruħhom li jiżguraw aċċess universali għall-mediċini tal-coronavirus. Wiegħdu wkoll li b'mod ġust se jgħinu lill-komunitajiet li ntlaqtu ħażin ħafna mill-pandemija biex jinbnew mill-ġdid. Xhieda tas-solidarjetà globali li ntweriet, is-summit wassal biex ikkommetta li jiġu prodotti iktar minn 250 miljun doża ta' vaċċin għal pajjiżi bi dħul baxx. Il-President tal-Kummissjoni Ewropea Ursula von der Leyen qalet: “Id-dinja tkun tassew inħelset minn din il-pandemija meta l-vaċċini, it-testijiet u t-trattamenti jkunu disponibbli għal kull min għandu bżonnhom, u meta kulħadd ikun jiflaħ iħallas għalihom. Il-wegħdiet tal-lum u l-kontribut tal-Ewropa jqarribna lejn dan l-għan globali. L-Ewropa se tibqa' attiva b'dan il-mod, u għal żmien twil. Flimkien se nagħmlu l-almu kollu tagħna biex naħdmu għall-ġid komuni. Hemm barra teżisti alleanza b'saħħitha biex dan il-virus nirbħulu. Flimkien.” Il-President tal-Bank Ewropew tal-Investiment, Werner Hoyer, qal: “Għandi l-pjaċir inħabbar li, bħala parti minn Tim Ewropa, is-sħubija mill-qrib bejn il-BEI u l-Kummissjoni Ewropea twassal għal wegħda ta' donazzjoni ta' €4.9 biljun biex tgħin lill-pajjiżi vulnerabbli jiffinanzjaw l-irkupru tagħhom mill-pandemija. Il-BEI jibqa' impenjat bis-sħiħ fl-isforz tiegħu, flimkien ma' Tim Ewropa, biex jimminimizza l-impatt devastanti ta' din il-pandemija, b'mod partikolari billi jipprovdi finanzjament għal sistemi tas-saħħa aktar b'saħħithom, u għar-riċerka u r-reżiljenza ekonomika madwar id-dinja.” Is-CEO u kofundatur ta' Global Citizen Hugh Evans qal:“Għan Globali: Ningħaqdu għall-ġejjieni tagħna huwa summit li tnieda b'reazzjoni għall-pandemija COVID-19, u aħna kburin li qed ningħaqdu mal-Kummissjoni Ewropea, u ma' aktar minn 40 gvern minn madwar id-dinja, biex niżguraw li t-testijiet, it-trattamenti u l-vaċċini jkunu disponibbli għal kulħadd, kullimkien. Il-USD 6.9 biljun li ġew imwiegħda llum biex jappoġġaw il-komunitajiet l-aktar foqra u l-aktar emarġinati fid-dinja huwa pass inkredibbli fit-triq tagħna biex noħorġu mill-era tal-COVID-19, iżda għad hemm aktar xi jsir peress li ħadd mhu tabilħaqq sikur sakemm mhux kulħadd ikun hekk.” L-€4.9 biljun huma oltre ż-€2 biljun diġà mwiegħda mill-BEI fl-4 ta' Mejju. Dan se jiffinanzja l-irkupru ekonomiku, sistemi tas-saħħa aktar b'saħħithom u l-implimentazzjoni tal-Għanijiet ta' Żvilupp Sostenibbli fil-pajjiżi kollha barra mill-UE, bħala parti mir-rispons globali tal-UE għall-ġlieda kontra l-pandemija (“Tim Ewropa”). Il-Bank Ewropew tal-Investiment qed ifassal sensiela ta' proġetti ta' investiment biex tiġi żviluppata u tiżdied il-produzzjoni ta' vaċċini, testijiet u trattamenti tal-coronavirus, bi sħubija mal-Kummissjoni, mal-Organizzazzjoni Dinjija tas-Saħħa u mal-Koalizzjoni għall-Innovazzjonijiet ta' Tħejjija għall-Epidemija (CEPI). Dan l-isforz kollu qed ikun ikkumplimentat b'dak li l-BEI qed jagħmel fil-kamp tas-saħħa u f'dik li hi tħejjija għal pandemija kemm ġewwa kif ukoll barra l-UE. Il-BEI bena sensiela ta' proġetti li jinvolvu finanzjament ta' madwar €6 biljun ma' sħab fis-setturi tas-saħħa u fix-xjenzi tal-ħajja. Dawn l-aħħar ġimgħat, il-BEI ħabbar Memorandum ta' Ftehim ġdid mad-WHO, Ftehim Konsultattiv mas-CEPI, kollaborazzjoni mal-Awtorità tal-Innovazzjoni ta' Iżrael u ftehim ta' finanzjament ta' €50 miljun mal-Pluristem biex jiġu żviluppati terapiji marbuta mal-iżvilupp ta' vaċċin kontra l-coronavirus, finanzjament lill-BioNTech u kooperazzjoni akbar mal-UN-Habitat. SFOND Il-kampanja Għan Globali:Ningħaqdu għall-ġejjieni tagħna tnediet fit-28 ta' Mejju taħt il-patroċinju tal-President Ursula von der Leyen. Il-kampanja hija riżultat importanti tar-Rispons Globali għall-Coronavirus, l-azzjoni globali għal aċċess universali għall-vaċċini, għat-trattamenti u għall-ittestjar affordabbli tal-coronavirus. Hija t-tweġiba tal-Kummissjoni Ewropea għas-sejħa globali għall-azzjoni mnedija mill-Organizzazzjoni Dinjija tas-Saħħa mal-gvernijiet u s-sħab fl-24 ta' April 2020, fid-dawl tal-pandemija. Mill-€ 15.9 biljun li nġabru mill-4 ta' Mejju, € 11.9 biljun ġew imwiegħda mill-Istati Membri, mill-Kummissjoni u mill-Bank Ewropew tal-Investiment. Minn dawn il-€ 11.9 biljun, €6.5 biljun inġabru bejn l-4 ta' Mejju u t-28 ta' Mejju. Għal aktar informazzjoni dwar dawn il-wegħdiet ta' donazzjoni u l-allokazzjonijiet tagħhom, iċċekkja dawn il-Mistoqsija u Tweġiba. AKTAR INFORMAZZJONI